runetrust/blame-folketinget-dk huggingface dataset:
Martin Henriksen (DF), 2014-05-02:
Dansk Folkeparti mener ikke, at de nuværende regler er tilstrækkelig effektive, og vi mener altså, at virkeligheden har vist, at de ikke er tilstrækkelig effektive til at imødegå det stigende problem med udenlandske kriminelle, der rejser tilbage til Danmark og begår ny kriminalitet.
Anders Fogh Rasmussen (V), 2004-11-17:
Så når fru Sandy Brinck skyder på ministeren og beskylder ministeren for at tilgodese sin egen valgkreds, så er den mistænkeliggørelse, fru Sandy Brinck her er ude i, en mistænkeliggørelse af dygtige embedsmænd, og det synes jeg fru Sandy Brinck skulle holde sig for god til.
Thomas Jensen (S), 2008-12-12:
Efter 6-7 års totalt fejlslagen klima- og energipolitik i Danmark har regeringen desværre sat vores tidligere forspring på energiområdet over styr, og det har medført, at Danmarks korrigerede CO2-udslip - efter 13 års fald - i 2007 er steget for tredje år i træk, og det vil sige, at CO2-udslippet er steget med 2 mio. t siden 2004.
Karsten Hønge (SF), 2021-04-22:
Jeg vil bare bekræfte, at jeg da er glad for, at de her lokale initiativer er i gang, men man støder på det her ude lokalt, hvor de siger, at de ikke kan gøre det, fordi det er i strid med enkelte bestemmelser i lovgivningen, og fordi det er uforeneligt med, at borgeren skal stå til rådighed.
Mattias Tesfaye (S), 2016-11-08:
Og er det ikke ærgerligt, at vi altid sidder og afventer, at regeringen finder på løsninger, i stedet for at vi en gang imellem pålægger dem noget og siger: Her er et problem, kære regering, kan I ikke prøve at gå i tænkeboks og finde ud af, hvordan det kan løses inden for rammerne af grundloven, konventioner og almindelig retssikkerhed?
Lise Bertelsen (KF), 2024-05-29:
Vi kan her fra Christiansborg udarbejde reformer – og for nylig havde vi folkeskolereformen, hvor jeg i øvrigt havde et fantastisk godt samarbejde med LA's ordfører om kortere skoledage, bevarelse af timeantallet i historie, kristendom og samfundsfag, flere beslutninger truffet ude lokalt, slankning af læreplaner og fokus tilbage på kerneopgaven og mange andre ting.
Morten Messerschmidt (DF), 2020-11-19:
Hvis det virkelig var sådan, at det var Dansk Folkepartis skyld, at muslimerne er så utilpassede i Danmark, altså hvis vi anerkender den præmis for en stund, hvordan kan det så være, at det samme forhold gør sig gældende i en række europæiske lande, hvor Dansk Folkeparti aldrig nogen sinde har stillet op?
Thomas Adelskov (S), 2008-03-12:
Når beskæftigelsesministeren på den måde anklager de ledige for ikke at ville gøre noget, har han simpelt hen ikke forstået noget som helst af de mange henvendelser, jeg som socialdemokrat får fra borgere, der, fordi de er lidt oppe i årene, forgæves søger job på job på job, som de ikke får. Derfor vil jeg bare sige til beskæftigelsesministeren: Spørgsmålets udgangspunkt her var sådan set ikke en mulighed for beskæftigelsesministeren for at genere de arbejdsløse.
Jeppe Kofod (S), 2002-11-14:
Der har jeg bare ét spørgsmål til hr. Troels Lund Poulsen: Bekymrer det ikke også hr. Troels Lund Poulsen, at en af Bushdoktrinerne går på, at man kan indlede såkaldte forebyggende krige mod et land, hvor det er meget uklart, hvorvidt der er tale om et FN-mandat?
Tommy Ahlers (V), 2019-10-03:
Hvis den nye uddannelses- og forskningsminister nu skulle være så klog – måske lige så klog som den tidligere uddannelses- og forskningsminister – at foreslå et nyt optagelsessystem, hvor vi ikke kun kigger på karakterer, men åbner op for at kigge på nogle andre ting, som kan skabe mere refleksion hos en ungdomsårgang, og åbner op for, at det ikke er afgørende, præcis hvilke karakterer du har på et bestemt tidspunkt i dit liv, er Liberal Alliance så med på at kigge på det?
Per Clausen (EL), 2010-06-10:
Hvis det er sådan, at hr. Torben Hansen fastholder det synspunkt, at arbejdsgiverne har vetoret i forhold til ændringer i dagpengesystemet, bør han jo nok også overveje, hvem han ville lave arbejdsmarkedspolitik med fremover, nemlig om det er de Venstrefolk, han lige har været i debat med, eller det er os, for vi giver ikke arbejdsgiverne vetoret.
Marie Krarup (DF), 2016-10-26:
Problemet er, at hvis man på forhånd siger til de parter, som har en væsentlig indflydelse på krigens gang i Syrien, at de er krigsforbrydere, at dem kan man ikke tale med, og at man afbryder de diplomatiske forbindelser, eller hvad man nu gør, så har man fuldstændig misset chancen at få en løsning dernede.
Jan E. Jørgensen (V), 2018-02-27:
Men altså, bygningshåndværkere, montører osv. og andre er i en tilsvarende situation, og hvorfor vi lige skulle gå ud og tage den her gruppe ud og sige, at de skal have fjernet loftet for, hvor meget de kan fradrage, men at andre ikke skal, har vi lidt svært ved at se.
Jytte Andersen (S), 2000-05-02:
Men vi er ikke parate til individuelt at give lejerne en mulighed for at købe deres lejlighed, hvis det underminerer kommunernes mulighed for at klare deres sociale forpligtelser, hvor vi jo arbejder hårdt med, at de skal have nogle flere værktøjer, i lovforslag nr. L 210 og nr. L 211. Så jeg er enig, kan man sige, i det, jeg har sagt tidligere, og det er jo altid en god ting, ikke sandt? Jeg er faktisk også meget optaget af det, som jeg selv har formuleret som ejergenet, og jeg mener faktisk, at ejergenet, altså det gen, der gør, at folk får en mulighed for at få større indflydelse, faktisk er noget, vi skal arbejde med også i den almene sektor.
Mads Fuglede (V), 2021-05-06:
Sagen er nemlig, at Rushdieaffæren også er symptomatisk for mange af de værdi- og kultursammenstød, der også i dag præger vores samfund, og som fra tid til anden bryder ud i lys lue, og her taler jeg selvfølgelig om konflikter mellem på den ene side de frie samfund, vi har i Vesten, som Danmark hører til, og på den anden side de islamiske mørkemænd, der med al magt forsøger at indføre middelalderlige normer og værdier i vores samfund.
Martin Geertsen (V), 2015-05-12:
Hvis hr. Ole Hækkerup også havde hørt lidt mere efter i noget af det, jeg havde sagt, ville han have hørt, at jeg faktisk også sagde, at vi også bliver nødt til at kigge på de der grupperinger, aktivitetetsparat og jobparat, for det er da en kæmpemæssig udfordring, at kun 3 pct. eller noget, der minder om det, rent faktisk vil blive omfattet af de her ting, som regeringen nu foreslår.
Finn Sørensen (EL), 2016-02-03:
Spørgsmålet lyder sådan: Mere end 500 syge borgere har skrevet under på et åbent brev til beskæftigelsesministeren, socialministeren og Folketinget, hvor borgerne giver udtryk for, at de bliver mere syge af den behandling, de får af kommunerne, at der ikke er noget rummeligt arbejdsmarked, som vil give plads til dem, at de ikke længere har nogen retssikkerhed, at de finder det formålsløst at klage deres sag til kommunerne, og at de derfor beder regeringen og Folketinget om hjælp, hvilket indtryk gør denne henvendelse på ministeren, og hvad vil ministeren gøre for at hjælpe disse borgere?
Christian Wedell-Neergaard (KF), 2006-10-11:
Idet den konservative ordfører, hr. Jakob Axel Nielsen, ikke kan være til stede, har jeg lovet at fremføre følgende: Vi Konservative opfatter dette lovforslag som et rent teknisk lovforslag, der giver hjemmel til en praksis, der allerede findes ude i kommunerne.
Kirsten Normann Andersen (SF), 2017-05-29:
Jeg vil ikke undlade at bemærke, at flere andre patientgrupper på samme måde kan have behov for, at vi i Folketinget ser på mulighederne for tilskud til fodbehandling, men jeg anerkender også, at det ikke er det, som forespørgselsdebatten handler om, men glæder mig blot over, at det trods alt er et element i vedtagelsesteksten.
Peter Skaarup (DF), 2003-03-19:
Til hr. Jann Sjursen og hvornår vi mener, at vi skal følge vores nærmeste allierede: Vi har den grundlæggende opfattelse, at efter terroraktionen den 11. september er det utrolig afgørende, at vi står sammen med de lande, som oplever sådan nogle terroraktioner, som bliver truet af f.eks. muslimske terrorister, der bemægtigede sig de her fly, og som efterfølgende også har været medvirkende til terror på Bali og andre steder rundtomkring i verden.
Frederik Vad (S), 2026-01-15:
Der er også nogle, der oplever, at der er visse grupper, som beslutter sig for at trætte systemet helt i bund, altså nærmest køre rundt i en karrusel i systemet og ikke gøre sig umage med noget som helst, når man bliver arbejdsprøvet osv., og på et tidspunkt tænker man: Lad os nu få det her menneske ud af systemet; det sluger alt for mange ressourcer.
Rasmus Prehn (S), 2011-02-04:
Fra socialdemokratisk side kan vi ikke forstå, at regeringen og Dansk Folkeparti ikke er mere optagede af at bekæmpe krisen, sætte gang i hjulene og sikre en ordentlig folkeskole og ordentlig velfærd frem for at bruge krudtet på nye straffesanktioner over for landets kommuner, der i forvejen er ved at drukne i statsligt bureaukrati.
Line Barfod (EL), 2002-11-07:
til den situation, der fandtes i en ganske kort tidsperiode, men jeg tror, de fleste andre faktisk er glade for, at vi er kommet til en situation i dag, hvor man har mulighed for at komme på arbejdsmarkedet og har mulighed for, at ens barn kan være i en god børnehave, lege sammen med andre børn og få gode pædagogiske tilbud.
Alex Vanopslagh (LA), 2019-10-03:
Det svarer jo lidt til, at jeg, når jeg skal til bageren om morgenen og købe morgenbrød, ville have sådan en lang opskriftsliste med og en ingrediensliste med, som detaljeret skulle følges, i stedet for bare at have tillid til, at jeg får et godt produkt, og ville vælge en konkurrent, hvis jeg er utilfreds.
Stine Brix (EL), 2018-04-26:
Men når jeg læser redegørelsen, synes jeg, at den springer for let hen over en af de allermest centrale udfordringer på ældreområdet, nemlig det forhold, at vi bliver flere og flere ældre her i landet, og at der også bliver flere ældre, som har brug for mere hjælp for at kunne klare sig, men at økonomien på området slet, slet ikke følger med.
Pia Christmas-Møller (UFG), 2008-05-23:
Jeg vil også gerne have, om ministeren kan sige, at man med det forslag, der ligger her, fuldt ud imødekommer de kritikpunkter, der er kommet, dels fra FN's torurrapportør, men også fra FN's komité, der beskæftiger sig med lige præcis de her spørgsmål.
Ole M. Nielsen (KRF), 1999-11-16:
En stor del af bestemmelserne i lovforslaget er uforandrede i forhold til den nuværende lov, og flere af nyskabelserne er fornuftige set i lyset af IT-udviklingen. Jeg har især hæftet mig ved følgende bestemmelser: Bibliotekernes formål skal ifølge § 2 opfyldes gennem kvalitet, alsidighed og aktualitet.
Ellen Trane Nørby (V), 2007-05-31:
Jeg må sige, at jeg synes, det er meget underligt, at hr. Per Clausen kan stå på talerstolen og erkende, at der er strukturelle og kulturelle bindinger, og samtidig fuldstændig underkende, at tørklædet som beklædningsgenstand jo i høj grad også er en del af spørgsmålet om undertrykkelse.
Elsebeth Gerner Nielsen (RV), 2003-12-10:
Jeg synes, denne sag er for alvorlig til, at vi bare skal lege med den, og derfor vil jeg spørge ministeren: Er der en mulighed for, at ministeren vil sikre, at man går alle de 30 tvangsægteskaber igennem og sørger for, at i de tilfælde, hvor der ikke er krævet anonymitet, forelægger man tingene for politiet, så politiet kan tage stilling til, om der er tale om et strafferetligt forhold, i stedet for at det er ministeren eller nogle embedsmænd, der afgør det?
Ole Sohn (SF), 2000-11-09:
Spørgsmålet er: Er det virkelig den fremtidsvision, som Venstre og De Konservative har, at man skal vende tilbage til tiden før 1899. Hvordan forestiller Venstre og De Konservative sig da, at det samfund, som de også har stået i spidsen for i perioder, og som de ønsker at stå i spidsen for igen, havde set ud, hvis deres forslag havde været gældende.
Per Clausen (EL), 2008-06-03:
I Enhedslisten er vi positive over for specielt den intention, der ligger i beslutningsforslaget, som handler om at sikre, at kommunerne udpeger rottefri områder og indfører rottefri afløbsinstallationer for særlig følsomme virksomheder og institutioner som sygehuse, fødevarevirksomheder, restaurationer m.m.
Monika Rubin (M), 2023-05-31:
Hvis vi lader det her vokse frem uden nogen som helst form for regulering, vil vi begynde at se et A-, et B- og endda også et C-hold blandt os danskere, hvor de ressourcestærke kan nyde førsteklassesløsninger – god mad, korte ventetider, kortspil med personalet – alt imens de mindre bemidlede vil blive købt af med noget andenrangs.
Bendt Bendtsen (KF), 2004-02-24:
Vi ønsker en byggelovgivning, hvor der er en overordnet ramme, som skal sikre, at byggeriet er sikkert, sundt og tilgængeligt, og inden for den ramme skal der være valgfrihed til at vælge forskellige løsninger, så borgerne får et råderum med hensyn til indretningen af byggeriet.
Kristian Thulesen Dahl (DF), 2006-04-18:
Noget af det, der er det mest slående i forhold til det sidste her, er jo i beretningen på side 46 om samrådet i Folketingets Finansudvalg, hvor der står, og jeg citerer fra beretningen: Ministeren oplyste i talepapiret til samrådet, at departementet foretog en opfølgning ved selskabsmodellen og finanslovsmodellen over for Banedanmark.
Carsten Bach (LA), 2017-10-10:
Samfundsøkonomisk vil der også være en ganske fin gevinst ved forslaget her – faktisk estimerede Rambøll det, tror jeg, til at være over 0,5 mia. kr. over de næste 10 år, og det synes vi i Liberal Alliance også er værd at tage med, og derfor støtter vi lovforslaget.
Line Barfod (EL), 2002-01-16:
Socialministeren taler meget om de allersvageste, som skal have hjælp, og som har regeringens særlige bevågenhed, og det er jo vældig positivt, og jeg kan ikke forestille mig, at der er nogen, der ikke gerne vil være med til at gøre en stor indsats for de allersvageste.
Kristian Jensen (V), 2003-05-23:
Og der var slet ikke noget omkring det, der virkelig er kernen i den debat, som Socialdemokratiet har forsøgt at smyge sig udenom i flere sammenhænge, nemlig at Socialdemokratiet og her hr. Ole Stavad mener, at den vækstramme, som regeringen lægger op til, er for lille.
Elsebeth Gerner Nielsen (RV), 2000-11-21:
Og dér mener jeg også, at det humanistiske kristne er med. Fru Tove Videbæk efterspurgte også, hvad vi agtede at gøre i forhold til handicappede, og igen må jeg understrege, at vi har de handicappede meget stærkt med inde i lovforslaget, i og med at det er understreget, at TV 2 og Danmarks Radio har forpligtelse til at bruge de nyeste teknologier i forhold til at sikre de handicappede adgang til public service-medierne og -programvirksomheden. Så meget om, hvad public service er.
Peter Kofod (DF), 2024-04-12:
Kan ordføreren ikke se det paradoksale i, at Venstre på den ene side støtter det her forslag, som i den grad er med til at forringe politiets muligheder for at bruge data – ordføreren har jo selv redegjort glimrende for det – og at vi på den anden side har hørt Venstre i snart 10 år hyle op om, at ganske få sekunder i et opslag i en Europoldatabase skulle være simpelt hen helt forfærdeligt for politiet, fordi vi holder fast i et retsforbehold i Danmark?
Carsten Hansen (S), 2002-11-07:
Først et rigtig grimt forslag, der så bliver modereret en lille smule, fordi man går ind og siger, at nu redder vi tre af kernefagsområderne, og i øvrigt forsøger man at få befolkningen til at hoppe på den limpind, at nu har man reddet hele avu-området eller hele VUC-området.
Lotte Bundsgaard (S), 2000-12-07:
Først til hr. Tom Behnke vil jeg sige, at vi skulle have behandlet beslutningsforslag nr. B 47 efter det her beslutningsforslag, hvor der bl.a. står, at unge helt ned til 12 år skal kunne idømmes frihedsstraf i ungdomsfængsler, og at lukkede institutioner skal foretrækkes.
Karl H. Bornhøft (SF), 2010-10-07:
Jeg er også i den situation, at jeg roligt kan sige, at hvis den ophidselse skulle ende med, at hr. Simon Emil Ammitzbøll får brug for blodtrykssænkende medicin, så er jeg ikke bleg for at betale det. Jeg vil så til gengæld også sige med det samme, at når hr. Simon Emil Ammitzbøll her siger, at det her intet har med vækst at gøre, at det intet har at gøre med at skabe værdier i det her samfund, så er jeg altså nødt til at gøre opmærksom på, at en politik, der vil være med til at sikre, at der er 115.000 ekstra mennesker, der kan arbejde, da er vækst.
Karsten Lauritzen (V), 2017-05-23:
For at ramme de situationer vil det kræve en detaljeret, men også alt for sårbar afgrænsning af de personrelationer, der skal være omfattet af forslaget, og i praksis vil sådan nogle regler være svære, nærmest umulige at administrere og vil kræve yderligere kontrolvirksomhed fra SKAT, og de vil også relativt nemt kunne omgås.
Tina Nedergaard (V), 2010-11-10:
Altså, der er virksomhedsledere, som har skåret 10, 15, 20 pct. i deres produktionsomkostninger for at kunne konkurrere på de internationale markeder, og vi har jo også i regeringen det hensyn, at de skal kunne afsætte deres varer og skabe arbejdspladser til dygtige danske medarbejdere.
Thomas Adelskov (S), 2002-10-31:
De skal være omfattet af skattestoppet, mens man, når man går på aftenskole, skal have fordoblet brugerbetalingen, når man vil gå på VUC, skal man have mangedoblet brugerbetalingen, når man kører med offentlig transport, bliver det mellem 10 og 13 pct. dyrere at køre i bus eller i tog, men når man f.eks. ender med at have lånt bøger på biblioteket og afleverer dem for sent, så er det altså omfattet af skattestoppet.
Karina Lorentzen Dehnhardt (SF), 2023-05-26:
Jeg ved jo godt, at det ikke er så velset med genfremsættelser, og vi har jo også haft det her forslag på i den sidste regeringsperiode, men jeg havde nemlig håbet på, at Moderaterne, som jo har været ude med et lignende forslag og bakker den portugisiske model op, måske havde lidt bedre held til at overbevise deres regeringskollegaer om, at det her kunne være en vej, som vi også kunne gå i Danmark.
Ester Larsen (V), 1998-06-12:
For statens tilførsel af statskroner er overordentlig beskeden, og jeg vil egentlig gerne spørge, om ministeren er enig med statsministeren, for jeg noterede mig forleden, at statsministeren truede med, at det ville gå ud over sundhedsvæsenets serviceniveau, hvis pinsepakken ikke blev gennemført som tænkt; altså gennemført ved, at det er det private forbrug, der skal belastes.
Per Stig Møller (KF), 2005-04-19:
Vi har netop i den nationale forståelse, som hr. Holger K. Nielsen så fremragende har gennemgået, præciseret, hvor vi ønsker flere flertalsafgørelser, end der er i dag, men også hvor vi ikke vil gå over til flertalsafgørelser, som på det sociale og arbejdsmæssige område.
Aage Frandsen (SF), 2000-05-11:
Vi er godt tilfredse med, at der i aftalen er en præcisering af public service - eller det vil ske. Det, vi lægger vægt på i den forbindelse, er, at det er folkeoplysning, kulturformidling, debatskabende, engagerende, at det er farlig radio og tv, og at det sker gennem berigende, udviklende og fagligt gode udsendelser.
Lene Espersen (KF), 2007-05-10:
Som bekendt har Dansk Folkeparti og regeringen netop indgået en aftale om at afsætte 1 mio. kr. til mere forskning i forekomsten af skuldersår hos søer, således at vi forhåbentlig inden længe har fået mere viden om årsagerne til skuldersår.
Leif Lahn Jensen (S), 2010-04-23:
De her virksomheder må altså tage et ansvar nu og skaffe de her praktikpladser og sørge for, at de unge kommer i gang med uddannelse, at de unge får praktikpladser, for det er jo netop også virksomhederne, som skal bruge de her unge en gang efter krisen.
Margrete Auken (SF), 2001-12-12:
Og så sagde Venstres ordfører, at det var åbenlyst noget vrøvl, og det kunne vi jo alle sammen kun nikke ja til. Så har vi bagefter kunnet konstatere, at man har regnet hjerteligt baglæns. Man har sagt: Vi har brug for 1½ mia. kr. til alle de dér goder, man skal ud med, og vi har jo ikke andre at tage dem fra end de allerfattigste, fordi de ikke har stemmeret - sådan hørte jeg det i første omgang.
Elsebeth Gerner Nielsen (RV), 2005-05-12:
Hvis det ikke virker og regeringen kan dokumentere, at det ikke virker, det, vi blev enige om ville virke for få år siden, hvorfor indkalder man så ikke forligskredsen, så vi kan tage fat og finde nogle fornuftige løsninger, der indebærer ligestilling mellem kønnene, og at vi samtidig får løst et problem?
Magnus Heunicke (S), 2015-01-28:
Der var altså et forsigtighedsprincip og en buffer på 5 mia. kr. For det andet er det aftalt, at man løbende har mulighed for at tage stilling til anvendelse af midler, der tilbageføres til Togfonden DK, hvor der er store reservebeløb, hvad jeg ved at Venstres trafikordfører også kender til – store reservebeløb, når vi laver store infrastrukturinvesteringer.
Henrik Møller (S), 2021-11-17:
Jeg vil sige, at jeg henholder mig til det, som er oplægget, kan man sige, fra ministeren og fra ministeriets side i forhold til at implementere det her, og den del i forhold til den nationale lovgivning omkring det her med, hvilken vægt bilen skal have, og et spørgsmål om, hvad vægten skal være i forhold til, hvad der er i, føler vi os sådan set meget godt dækket ind med.
Eyvind Vesselbo (V), 2003-05-12:
naturligt, at jeg spørger Socialdemokratiet, om man, når man mener, at det er en forkert partner, man har indgået et forlig med, så har et problem med at arbejde videre. For det er vel en erkendelse, at hvis det er en forkert partner, man har indgået forlig med, så må man gøre op med sig selv: Vil man fortsætte?
Leif Mikkelsen (V), 2006-04-20:
Det, jeg siger med ærlighed, er – jeg har også spurgt mig for, vi har også mennesker siddende i Venstres folketingsgruppe, der samtidig sidder i et byråd – om ikke det er en rigtig vurdering, at der er sket det, der er forudset, nemlig at det aftrappes, at der bliver kortere møder og måske færre møder i de bestående byråd, om ikke det er en rigtig udvikling.
Mette Frederiksen (S), 2009-05-27:
Og derfor bare et enkelt spørgsmål til ordføreren: Kan ordføreren bekræfte, at de 10 pct. rigeste danskere får en rigtig, rigtig stor del af de skattelettelser, og at de 10 pct. fattigste danskere, herunder en del folkepensionister, får en meget, meget lille del af de skattelettelser, der bliver givet?
Rasmus Jarlov (KF), 2020-12-15:
Derfor er vi også sådan ret trygge ved, at den debat foregår i vismændenes regi, i stedet for at den foregår i Folketingssalen eller på bodegaen, hvor man kan sidde og opfinde idéer om, hvad man mener er godt for Danmarks økonomi – gratis psykologhjælp eller minimumsnormeringer, eller hvad man ellers kunne finde på skulle være gavnligt for at få et højt bruttonationalprodukt.
Ole Glahn (RV), 2007-03-29:
Hvis man skulle være i tvivl, kan man også læse kronikken i Politiken i dag, hvor nogle af dem, der har været med til at skabe noget af denne regulering, indrømmer deres skyld og siger, at det er meget vigtigt, at vi nu skaber en situation, hvor der bliver plads til at udvise faglighed fra medarbejdernes side, ansvarlighed.
Peter Skaarup (DF), 2001-03-27:
Mit spørgsmål lød sådan set ikke på, hvad Det Konservative Folkeparti har fremsat af spændende beslutningsforslag gennem tiden - mange af dem vil jeg sikkert synes godt om - men jeg spurgte sådan set blot om den ene ting, at når De Konservative siger, at man støtter det forslag, som indenrigsministeren kom med, og som så ikke er endt med at blive det, som ministeren gerne ville have i sin tid, vil Det Konservative Folkeparti så, hvis der sidder en konservativ justitsminister efter næste valg, eller indenrigsminister for så vidt, gennemføre det forslag om en øde ø?
Uffe Elbæk (ALT), 2018-10-04:
Men når jeg alligevel ikke er politisk pessimist, hvad der ellers kan være al mulig grund til – vi har lige gennemlevet en historisk varm og tør sommer – så er det selvfølgelig, fordi jeg dagligt møder mennesker, organisationer, kommuner, virksomheder uden for Christiansborg, der hver på deres måde påtager sig det nødvendige politiske lederskab.